
PENDAHULUAN PENTERJEMAH 1 

Alhamdulillah, segala puji-pujian dipanjatkan ke 
hadrat Ilahi kerana dengan limpah kurnia-Nya dapat 
disiapkan terjemahan sebuah tajuk daripada kitab 
"Rasail Hamah Wa mabahis Qoyyimoh", iaitu "Tasbih". 

Buku ini merupakan terjemahan daripada 
karangan Imam Al-Hafiz Jalaluddin As-Suyuthi 1 . Beliau 
merupakan ahli hadis dan Ulama yang masyhur. Beliau 
dilahirkan selepas Maghrib, malam Ahad bersamaan 
bulan Rejab pada tahun 849 H. Ketika kecil lagi 
kehebatannya telah terserlah. Beliau telah menghafal 
Al-Quran ketika kecil lagi. Selain itu, beliau telah 
menghafal kitab-kitab lain seperti '"Umdah 2 ", Minhaj Al- 

1 Abdul Rahman bin Al-Kamal Abi Bakar bin Muhammad bin Sabiquddin 
bin Al-Fakhr 'Uthman bin Nazhiruddin Muhammad bin Saifuddin Khadr 
bin Najmuddin Abi As-Shalah Ayyub bin Nashiruddin Muhammad bin As- 
Syeikh Hammamuddin Al- Hammam Al-Khudairi Al-Assuyuthi. 

2 "Umdatul Ahkam" Imam Ibn Daqiq AI-'Aid, meninggal dunia pada tahun 

702H 

Fiqh 3 ", "Al-Usul 4 " dan "Alfiyyah Ibn Malik 5 ". Beliau telah 
wafat pada malam Jumaat 19 Jamadilawal 911H. 

Buku ini diterjemahkan untuk menerangkan 
kembali kepada masyarakat umum mengenai tasbih dan 
penggunaan tasbih. Penulis menerangkan kepada kita 
dengan isi yang begitu padat melalui hadis-hadis dan 
kata-kata para sahabat. Ini menunjukkan bahawa tasbih 
adalah bukan satu ibadah rekaan yang dianggap salah. 

Penterjemah mengucapkan jutaan terima kasih 
terutama kepada guru dan pembimbingnya iaitu Ustaz 
Muhammad Aidil Azwal bin Zainudin, para sahabat serta 
kepada semua pihak yang terlibat dalam terjemahan ini. 


Muhammad Afiq Fakhri Abd Rashid 

Universiti Al-Azhar, Kaherah, Mesir. 


3 "Minhaj Al- Fiqh" Imam An-Nawawi, meninggal dunia pada tahun 676H 

4 "Minhaj Al-Wushul ila 'ilmi Al-Usul" Imam Al-Baidhawi, meninggal dunia 
pada tahun 685H. 

5 Dikarang oleh Imam Abu Abdullah Jamaluddin Muhammad bin Malik, 
meningal dunia pada tahun 672H di Damsyik. 

PENDAHULUAN PENTERJEMAH 2 

Segala puji bagi Allah Tuhan sekalian alam, 
Tuhan yang bertasbih kepada-Nya segala apa yang 
di langit dan bumi. Maha Suci Allah yang telah 
menghidupkan apa yang mati dan mematikan apa 
yang hidup. Selawat dan salam yang berterusan 
kepada Penghulu segala nabi dan rasul, yang diutus 
sebagai penyampai berita gembira dan peringatan, 
seterusnya kepada ahli keluarga Baginda dan 
kepada para sahabat seluruhnya. 

Firman Allah taala yang bermaksud: 

“Wahai orang-orang yang beriman, berzikirlah 
kepada Allah dengan sebanyak-banyak zikir. Dan 
bertasbihlah kepada-Nya pada waktu pagi dan 
petang." (surah al-Ahzab ayat 41-42) 

Sabda Nabi 

“ Perumpamaan orang yang mengingati Allah 
dengan orang yang tidak mengingati-Nya adalah 
seumpama orang yang hidup dengan orang yang 
mati." (hadis riwayat al-Bukhari) 

Zikrullah merupakan satu perkara yang akan 
mengangkat martabat seseorang di sisi Allah SWT. 
Pada zikrullah itu terdapat seribu satu kelebihan, 
dengannya hati yang keras akan menjadi lembut 
dan dengan zikrullah jugalah seseorang itu akan 
merasa tenang. Ayat al-Quran dan hadis yang 
menunjukkan kedudukan zikir dan kelebihannya 
terlalu banyak, namun begitu masih ramai yang 
masih berada di dalam keadaan lalai daripada 
mengingati Allah sedangkan kita semua akan 
kembali kepada Dia Yang Maha Esa. 

Hamba-hamba Allah yang soleh sentiasa 
memperbanyakkan zikir kepada Allah sama ada 
dengan cara bertasbih, tahmid, tahlil dan 
sebagainya dan ada juga yang mengingati Allah 
dengan cara memikirkan kehebatan ciptaan Allah. 
Tasbih merupakan salah satu alat yang telah 
digunakan untuk membantu seseorang itu untuk 
memperbanyak zikir kepada Allah, akan tetapi 
terdapat golongan yang mempertikai penggunaan 
tasbih yang telah bermasyarakat di dalam umat 
Islam secara umumnya. 

Di dalam risalah ini Imam Suyuti telah 
membicarakan beberapa perkara mengenai 
penggunaan tasbih, adakah perkara ini adalah 
benda baru yang direka-reka atau bagaimana? Kita 

akan dapat melihat bahawa mengira zikir mengguna 
alat bukanlah satu perkara baru yang baru wujud 
pada zaman kebelakangan ini, namun perkara 
tersebut telah lama digunakan sejak zaman awal 
Islam lagi. 

Terima kasih yang tidak terhingga kepada 
guru kami Tuan Guru Syeikh Nuruddin al-Banjari 
yang telah banyak mendidik kami. Seterusnya 
jutaan terima kasih kepada Ustaz Muhammad Aidil 
Azwal bin Zainudin yang telah banyak memberi 
tunjuk ajar serta bimbingan kepada kami dalam 
menyiapkan terjemahan ini dan tidak dilupakan 
kepada sesiapa sahaja yang terlibat secara langsung 
dan tidak langsung di dalam kerja ini. Diharapkan 
khazanah ilmu Islam akan terus terpelihara dan 
moga-moga risalah kecil ini mendapat perhatian 
daripada Yang Maha Esa serta dapat memberi 
manfaat di dunia dan akhirat. 

Wallahu 'alam. 


Mohd Zamri Bin Mustafa 

Universiti Al-Azhar, Kaherah, Mesir. 

Telah timbul banyak persoalan mengenai tasbih, 
adakah ada baginya dalil dari as-Sunnah? Maka aku 
himpunkan berkenaannya pada juzuk' ini 1 dengan 
disertakan di dalamnya hadis-hadis dan athar-athar 2 . 
Aliahlah jua tempat memohon pertolongan. 

Telah meriwayatkan Ibnu Abi Syaibah, Abu Daud, 
at-Tirmizi, an-Nasai, al-Hakim -dan beliau mengatakan 
hadis ini Sahih 3 -, daripada Ibnu 'Amr4& beliau berkata: 
"Aku melihat Nabi Jf menghitung tasbih dengan 
menggunakan tangan baginda". 

Ibnu Abi Syaibah, Abu Daud, at-Tirmizi dan al- 
Hakim telah meriwayatkan daripada Yusairah -dan 
beliau adalah salah seorang daripada wanita muhajirin- 
beliau berkata: Rasulullah W, bersabda: Hendaklah 
kamu semua sentiasa dengan tasbih, tahlil dan 
mentagdiskan 4 , janganlah kalian lalai yang akan 
menyebabkan kalian melupakan tauhid 5 . Hitunglah 
dengan jari-jari kerana mereka itu (jari-jari) akan 
ditanya dan akan bercakap (pada hari kiamat). 

Telah meriwayatkan at-Tirmizi, al-Hakim dan at- 

6 

Tabrani daripada Sofiah l|t , beliau berkata: "(Satu hari) 
Rasulullah M, datang kepadaku dan di tanganku ada 
empat ribu biji kurma yang aku bertasbih 
menggunakannya, maka baginda bersabda: Apakah 
benda ini wahai anak perempuan kepada Huyai? Lalu 
aku berkata: Benda inilah yang aku gunakan untuk 
bertasbih. Baginda kemudian bersabda: Sesungguhnya 
aku telah bertasbih sejak daripada aku meninggalkan 
kamu tadi lebih daripada ini. Kemudian aku berkata: 
Ajarkan aku, wahai Rasulullah. Baginda bersabda: 
Sebutlah; Maha Suci bagi Allah sebanyak bilangan apa 
Dia ciptakan daripada sesuatu" 7 . Hadis ini adalah sahih. 

Telah meriwayatkan Abu Daud, at-Tirmizi -dan 
beliau mengatakan hadis ini hasan 8 -, an-Nasai, Ibnu 
Majah, Ibnu Hibban, al-Hakim -dan beliau 
mengatakannya sahih- daripada Sa'id Bin Abi Waqas 
bahawasanya dia telah bersama Rasulullah H bertemu 
seorang perempuan sedangkan di tangan perempuan 
tersebut terdapat biji kurma atau biji batu dan dia 
sedang bertasbih. Baginda kemudian bersabda: Adakah 
kamu mahu aku beritahukan kepadamu dengan apa 
yang lebih ringan daripada ini dan lebih baik? Sebutlah; 

Maha Suci bagi Allah sebanyak apa yang ada 
diciptakan di langit, Maha Suci bagi Allah sebanyak 
bilangan apa yang diciptakan di bumi, Maha Suci bagi 
Allah sebanyak apa antara keduanya, Maha Suci bagi 
Allah sebanyak apa yang Dia ciptakan, Allah Maha 
Besar seumpama bilangan yang tadi, segala puji bagi 
Allah sebanyak bilangan yang tadi, tiada Tuhan 
melainkan Allah sebanyak bilangan yang tadi dan tidak 
ada upaya dan kekuatan melainkan daripada Allah 
seumpama bilangan yang tadi. 

Diriwayatkan di dalam kitab juz' Hilal al-Hufar, 
Mu'jam as-Sahabah karangan al-Baghawi, Tarikh Ibni 
'Asakir daripada jalur Mu'tamir bin Sulaiman, daripada 
Ubai bin Ka'ab, daripada datuknya Baqiyah, daripada 
Abu Sofiah hamba Nabi Ht bahawasanya telah 
dihamparkan kepadanya satu hamparan dan diberikan 
kepadanya sebuah bakul yang di dalamnya biji-biji batu 
dan beliau bertasbih menggunakannya sehingga ke 
tengah hari, kemudian bekas tersebut diangkat. Setelah 
beliau sembahyang zuhur, bekas tersebut diberikan 
semula dan beliau bertasbih menggunakannya sampai 
ke petang. 

Imam Ahmad telah meriwayatkan di dalam kitab 
“oz-Zuhd"\ telah meriwayatkan kepada kami 'Affan: 
telah meriwayatkan kepada kami Abdul Wahid bin Ziad 
daripada Yunus bin Ubaid, daripada ibunya beliau 
berkata: Aku telah memerhatikan Abu Sofiah -beliau 
(Abu Sofiah) adalah salah seorang sahabat Nabi |§ dan 
dia merupakan jiran kami- beliau berkata lagi: dia 
sentiasa bertasbih menggunakan batu. 

Ibnu Sa'ad meriwayatkan daripada Hakim bin ad- 
Dailami bahawasanya Sa'ad bin Abi Waqas bertasbih 
menggunakan batu, juga telah meriwayatkan Ibnu Abi 
Syaibah di dalam "al-Musannaf" daripada hamba Sa'ad 
bahawasanya beliau bertasbih menggunakan batu atau 
biji-bijian. 

Ibnu Sa'ad menyebutkan di dalam "ot-Tobaqot"\ 
telah meriwayatkan kepada kami Ubaidillah bin Musa: 
telah meriwayatkan kepada kami Israil daripada Jabir, 
daripada seorang perempuan yang telah meriwayatkan 
kepadanya daripada Fatimah binti al-Husain bin Ali bin 
Abi Talib 9 & bahawa beliau (Fatimah) bertasbih 
menggunakan benang yang disimpulkan. 

Abdullah Bin Imam Ahmad meriwayatkan di 
dalam "zawaid oz-Zuhd" daripada jalur Nu'aim Bin 
Mahraz Bin Abi Hurairah, daripada datuknya Abu 
Hurairah 10 bahawasanya beliau memiliki untaian 
benang yang ada padanya seribu simpulan, beliau tidak 
akan tidur malam kecuali setelah beliau bertasbih 
dengannya. 


Imam Ahmad meriwayatkan di dalam "oz-Zuhd"\ 
telah meriwayatkan kepada kami Miskin bin Nakir: telah 
meriwayatkan kepada kami Sabit bin 'Ajian daripada al- 
Qasim bin Abdil Rahman beliau berkata: Abu ad- 
Darda ' 11 memiliki biji-bijian daripada kurma 'Ajwoh 
yang berada di dalam bekas, maka apabila dia telah 
selesai solat Subuh beliau akan keluarkan biji-biji 
tersebut satu-persatu untuk bertasbih dengannya 
sehingga ia habis. 

Ibnu Sa'ad meriwayatkan daripada Abu Hurairah 
IH bahawa beliau bertasbih menggunakan biji kurma 
yang berwarna hitam dan putih 12 . Ad-Dailami 
menyebutkan di dalam Musnad al-Firdaus: telah 
meriwayatkan kepada kami Idrus Bin Abdillah: telah 
meriwayatkan kepada kami Abu Abdillah al-Husain Bin 
Fathawaih as-Shaqofi: telah meriwayatkan kepada kami 
Ali bin Muhammad bin Nasrawaih: Telah meriwayatkan 
kepada kami Muhammad bin Harun bin Isa bin al- 
Mansur al-Hasyimi: Telah meriwayatkan kepadaku 
Muhammad bin Ali bin Hamzah al-Alawi: Telah 
meriwayatkan kepadaku Abdul Somad bin Musa: Telah 
meriwayatkan kepadaku Zainab binti Sulaiman bin Ali, 
telah meriwayatkan kepadaku Ummul Hasan binti Jaafar 
bin al-Hasan daripada bapanya daripada datuknya 
daripada Ali secara marfu' 13 : "Sebaik-baik pengingat 
adalah tasbih". 

Ibnu Abi Syaibah telah meriwayatkan daripada 
Abu Sa'id al-Khudri 14 bahawa beliau bertasbih 
menggunakan batu. Juga diriwayatkan daripada jalur 
Abu Nadrah daripada seorang lelaki yang berasal 
daripada ot-Towofoh beliau berkata: (Satu hari) aku 
datang kepada Ibrahim 15 dan ada bersamanya satu 
bungkusan yang mengandungi batu dan biji-bijian yang 
dia bertasbih menggunakannya sehingga ia habis. 
Diriwayatkan daripada Zazan beliau berkata: "aku telah 
mengambil tasbih-tasbih milik Ummu Ya'fur maka ketika 
aku datang menemui Ali dia berkata: kembalikan 
kepada Ummu Ya'fur tasbih miliknya. 

Kemudian aku telah melihat di dalam kitab 
"Tuhfah al-lbad" dan pengarang mutakhir dan sezaman 
iaitu al-Jalal al-Bulqini 16 satu bahagian perbincangan 
yang cukup baik mengenai tasbih, beliau berkata di 
dalamnya seperti mana yang telah dinyatakan: telah 
berkata sebahagian ulama: menghitung tasbih 

menggunakan jari lebih afdal daripada menggunakan 
tasbih berdasarkan hadis Ibnu 'Amr 17 , akan tetapi 
dikatakan sebegitu jika orang yang bertasbih merasa 
aman daripada kesilapan maka menghitung tasbih 
menggunakan jari adalah lebih afdal, dan sekiranya 
tidak demikian maka menggunakan tasbih lebih utama. 

Sesungguhnya Alim Ulama yang terkenal dan 
diambil ilmu-ilmu mereka serta dijadikan panduan 
menggunakan tasbih seperti Abu Hurairah 4&, beliau 
memiliki untaian benang yang ada padanya seribu 
simpulan dan beliau tidak akan tidur sehinggalah beliau 
selesai bertasbih menggunakannya sebanyak 12 ribu 
kali tasbih -perkara ini telah disebutkan oleh Ikrimah. Di 
dalam Sunan Abi Daud diriwayatkan daripada hadis 
Nadhrah al-Ghifari beliau berkata: telah menceritakan 
kepada aku seorang syeikh daripada Tofawah dia 
berkata: "(Satu hari) aku menjadi tetamu kepada Abu 
Hurairah 4® di Madinah, maka aku tidak pernah melihat 
seorang lelaki yang paling ringan tulang dan paling 
berkhidmat kepada tetamu lebih daripadanya". Dia 
bercerita lagi: "Maka pada suatu hari ketika aku 
bersama dengannya dan dia ketika itu berada di atas 
tempat tidurnya, terdapat bersamanya satu bungkusan 
yang ada di dalamnya batu serta biji-bijian dan di 
bawahnya ada seorang hamba perempuan berkulit 
hitam (jariah). Beliau akan bertasbih menggunakan biji- 
bijian tersebut sehinggalah habis apa yang berada di 
dalam bekas tersebut beliau berikannya kepada jariah 
itu dan dia akan kembalikan benda-benda tersebut di 
dalam bekas itu, kemudian jariah akan memberikannya 
kepada beliau untuk beliau bertasbih dengannya". 

Al-Hafiz Abdul Ghani menyebutkan di dalam "al- 
Kamal" ketika menceritakan biodata Abu Darda' 
Uwaimir bahawasanya dia bertasbih setiap hari 
sebanyak 100 ribu kali. Diriwayatkan juga daripada 
Salamah Bin Syabib beliau berkata: Khalid Bin Ma'dan 18 
bertasbih pada setiap hari sebanyak 40 ribu kali tidak 
termasuk bacaan al-Qurannya, maka ketika mana 
jenazahnya diletak untuk dimandikan, jarinya tergerak- 
gerak iaitu seolah-olah bertasbih. Maka di antara 
perkara yang telah diketahui secara pasti bilangan 100 
ribu dan begitu juga 40 ribu serta yang lebih kurang 
daripada itu tidak dapat dihitung menggunakan jari. Jadi 
telah jelas dan pasti perkara tersebut bahawa mereka 
berdua menghitung menggunakan alatan. Wallahu 
a'lam. 

Abu Muslim al-Khaulani 19 memiliki seutas 

tasbih, maka ketika beliau bangun pada suatu malam 
dan tasbih itu berada di tangan beliau, kemudian tasbih 
tadi berputar 20 dan beralih ke lengannya seolah-olah 
bertasbih, maka Abu Muslim berpusing manakala tasbih 
itu masih berputar di lengannya sambil berkata-kata: 
Maha suci Engkau wahai Yang menumbuhkan tumbuh- 
tumbuhan wahai Yang terus kekal. Abu Muslim 
kemudian berkata: Mari ke sini wahai Ummu Muslim 
lihatlah kepada perkara yang paling ajaib daripada 
perkara-perkara ajaib. Lalu Ummu Muslim pun datang 
dan tasbih tadi masih berputar dan bertasbih, maka 
setelah Ummu Muslim duduk tasbih itu pun diam. 
Cerita ini disebutkan oleh Abu al-Qasim Hibbatullah bin 
al-Hasan at-Tobari di dalam kitab " karamat ai-Auiiyak" . 

As-Syaikh al-lmam al-Arif Umar al-Bazzar 
menyebutkan: Tasbih milik as-Syaikh Abu al-Wafa' 
Kakish -dan nama beliau dalam sebutan Arab Abdul 
Rahman- yang beliau berikannya kepada Sayyidi as- 
Syeikh Muhyiddin Abdul Qadir al-Kailani 21 -gaddasallahu 
arwahahum- apabila diletakkan di atas bumi, tasbih itu 
akan berputar sendiri sebiji demi sebiji. 

Al-Qadi Abu al-Abbas Ahmad bin Khilkan 
menyebutkan di dalam "wofoyot al-A'yan" 

bahawasanya telah dilihat pada tangan Abu al-Qasim al- 
Junaid bin Muhammad 22 pada suatu hari 

terdapat seutas tasbih, maka dikatakan kepadanya: 
Engkau dengan kemuliaan engkau masih memegang 
tasbih? Beliau kemudian menjawab: Ini adalah salah 
satu jalan yang menyebabkan aku sampai kepada Tuhan 
ku, aku tidak akan berpisah dengannya. Beliau berkata 
lagi: sesungguhnya aku telah meriwayatkan pada 
perkara tersebut sebuah hadis musalsal 23 ; iaitu apa 
yang telah diriwayatkan kepada aku oleh guru kami al- 
Imam Abu Abdillah Muhammad bin Abi Bakr bin 
Abdillah daripada lafaznya, dan aku melihat pada 
tangannya seutas tasbih, dia berkata: telah 

meriwayatkan kepada kami al-lmam Abu al-Abbas 
Ahmad bin Abi al-Mahasin Yusuf bin al-Banyasi beserta 
dengan bacaanku kepadanya, aku melihat pada 
tangannya tasbih, dia berkata: telah meriwayatkan 
kepada kami Abu al-Mazfar Yusuf Bin Muhammad Bin 
Mas'ud at-Tirmizi dan aku melihat di tangannya 
terdapat tasbih, dia berkata: aku mengaji dengan guru 
kami Abu as-Sana' dan aku melihat di tangannya ada 
tasbih, dia berkata: 

Telah meriwayatkan kepada kami Abdus Somad 
bin Ahmad bin Abdul Qadir dan aku melihat di 
tangannya ada tasbih, dia berkata: telah meriwayatkan 
kepada kami Abu Muhammad Yusuf bin Abi al-Faraj 
Abdil Rahman bin Ali dan aku melihat di tangannya ada 
tasbih, dia berkata: telah meriwayatkan kepada kami 
bapaku dan aku melihat di tangannya ada tasbih, dia 
berkata: aku mengaji dengan Abu al-Fadl bin Nasir dan 
aku melihat di tangannya ada tasbih, dia berkata: aku 
mengaji dengan Abu Muhammad Abdullah bin Ahmad 
as-Samarqandi dan aku melihat di tangannya ada tasbih, 
aku berkata kepadanya: aku meriwayatkan daripada 
Abu Bakar Muhammad bin Ali as-Sulami al-Haddad dan 
aku melihat di tangannya ada tasbih? Maka beliau 
menjawab: Ya benar. Beliau kemudian berkata: aku 
melihat Abu Nasr Abdul Wahab bin Abdullah bin Umar 
al-Muqri dan aku melihat di tangannya ada tasbih, dia 
berkata: Aku melihat Abu al-Flasan Ali bin al-Hasan bin 
Abu al-Qasim al-Mutaraffiq as-Sufi dan di tangannya ada 
tasbih, dia berkata: Aku mendengar Abu al-Flasan al- 
Maliki berkata: Aku melihat di tangannya terdapat 
tasbih, maka aku berkata kepadanya: Wahai tuan guru, 
engkau sampai sekarang masih menggunakan tasbih? 

Maka dia menjawab: Beginilah sepertimana aku telah 
melihat guru ku al-Junaid dan di tangannya ada tasbih, 
maka aku katakan kepadanya: Wahai tuan guru, engkau 
masih menggunakan tasbih? Lalu dia berkata: beginilah 
sepertimana yang aku telah melihat guruku Sirri bin 
Mughallis as-Saqoti 24 dan di tangannya ada tasbih, maka 
aku berkata kepadanya: wahai tuan guru, engkau masih 
menggunakan tasbih? Maka dia berkata: beginilah aku 
melihat guru ku Ma'ruf al-Karkhi 25 dan di tangannya ada 
tasbih, maka aku bertanya kepadanya sepertimana 
engkau bertanya kepadaku mengenai perkara tersebut, 
maka dia berkata: beginilah aku melihat Bisyru al-Hafi 26 
dan ada di tangannya tasbih, kemudian aku bertanya 
kepadanya sepertimana yang engkau tanyakan 
kepadaku, maka dia menjawab: beginilah aku melihat 
guruku Umar al-Maliki dan di tangannya ada tasbih, 
kemudian aku bertanya kepadanya sepertimana yang 
engkau tanyakan kepadaku, maka dia menjawab: 
beginilah aku melihat guruku al-Hasan al-Basri 27 dan di 
tangannya ada tasbih, kemudian aku berkata: wahai 
tuan guru, tuan dengan kebesaran tuan dan kehebatan 
ibadat tuan! Tuan masih bersama tasbih? 

Maka beliau berkata kepadaku: Ini adalah 
sesuatu yang telah kami gunakannya ketika permulaan 
(jalan menuju Allah), kami tidak akan tinggalkannya 
pada pengakhiran, aku suka untuk mengingati Allah 
dengan hatiku, tangan serta lidahku. 

Sekiranya tidak ada apa-apa keistimewaan pada 
tasbih kecuali meniru para ulama dan tokoh-tokoh ini 
dan masuk di dalam cara ibadat mereka serta 
mengharapkan keberkatan mereka, nescaya dengan 
pertimbangan ini merupakan sepenting-penting perkara 
dan paling dituntut. Bagaimana tidak, tasbih merupakan 
pengingat kepada Allah Taala kerana manusia apabila 
melihatnya melainkan dia akan mengingati Allah. Inilah 
di antara sebesar-besar faedahnya. Disebabkan perkara 
itulah sebahagian Salaf menamakannya 28 . Di 

antara daripada faedah tasbih juga, penolong kepada 
berterusan dengan zikir, setiap kali seseorang 
melihatnya dia akan teringat bahawa tasbih adalah satu 
alat untuk berzikir, lalu perkara tersebut akan 
membimbingnya untuk berzikir. Alangkah baiknya satu 
sebab yang menyambung untuk berterusan mengingati 
Allah #. Sesetengah mereka menamakannya sebagai 
"tali penyambung", dan sebahagian yang lain 
menamakannya "pengikat hati". 

Telah meriwayatkan kepada aku seorang yang 
aku mempercayai kata-katanya; bahawasanya pada 
suatu hari dia bersama dengan satu kafilah di dalam 
perjalanan menuju Baitul Maqdis. Kemudian datang 
kepada mereka sekumpulan perompak, mereka 
menyerbu kafilah itu dan mereka turut merampas 
daripadaku yang berada di dalam kafilah itu. Maka 
ketika mereka mengambil serbanku gugur seutas tasbih 
daripada kepalaku, apabila mereka melihat tasbih itu 
mereka berkata: lelaki ini pemilik tasbih. Lalu mereka 
mengembalikan apa yang mereka telah ambil 
daripadaku. Aku kemudiannya beredar dalam keadaan 
terselamat daripada mereka. Lihatlah wahai saudaraku 
kepada benda yang mempunyai berkat lagi bercahaya 
ini, dan apa yang terhimpun padanya kebaikan dunia 
dan akhirat. Tidak diriwayatkan seorang pun daripada 
golongan salaf dan tidak juga daripada golongan 
khalaf 9 larangan daripada menghitung zikir 
menggunakan tasbih, bahkan kebanyakan mereka 
menghitung zikir menggunakannya dan mereka tidak 
melihat perkara tersebut sebagai makruh. 

Sesungguhnya telah dilihat seorang daripada 
mereka menghitung dengan biji tasbihnya, maka 
dikatakan kepadanya: Adakah kamu mengira-ngira 
amalan kepada Allah? maka dia menjawab: Tidak, akan 
tetapi aku membayar hutang kepada-Nya 30 . Apa yang 
hendak dimaksudkan ialah sebanyak-banyak bilangan 
zikir yang perlu dihitung berdasarkan sunnah yang mulia 
tidak akan mampu dihitung menggunakan jari secara 
kebiasaannya, kalaulah mampu dihitung sekali pun 
nescaya perbuatan tersebut akan menghilangkan 
khusyuk sedangkan ianya merupakan suatu yang 
dikehendaki. Wallahu a'lam. 

Ibnu 'Asakir telah meriwayatkan di dalam kitab 
tarikhnya daripada Bakar Bin Khanis, daripada seorang 
lelaki yang dikenalinya, dia berkata: Terdapat di tangan 
Abu Muslim al-Khaulani seutas tasbih dan beliau 
bertasbih menggunakannya. Beliau berkata: Maka 
ketika beliau bangun dan tasbih itu berada di tangan 
beliau, kemudian tasbih tadi berputar dan beralih ke 
lengannya seolah-olah bertasbih, maka Abu Muslim 
berpusing manakala tasbih itu masih berputar di 
lengannya sambil berkata-kata: Maha Suci Engkau 
wahai Yang menumbuhkan tumbuh-tumbuhan wahai 
Yang terus kekal. Abu Muslim kemudian berkata: Mari 
ke sini wahai Ummu Muslim lihatlah kepada perkara 
yang paling ajaib daripada perkara-perkara ajaib. Lalu 
Ummu Muslim pun datang dan tasbih tadi masih 
berputar dan bertasbih, maka setelah Ummu Muslim 
duduk tasbih itu pun duduk diam. 

Berkata l'maduddin al-Munawi 31 mengenai tasbih: 

Biji-bijian disusun menjadi tasbih, apabila seorang yang 
pintar berkhalwat dengannya nescaya urusannya akan 
terhimpun (khusyuk), 

Jika dia mengingati Allah, akan tercantumlah nama-Nya 
di atas tasbih sehingga dia (si cerdik) ketakutan dengan 
pengaruhnya (menerangkan tasbih berputar) 

5. Syarah Nukhbatul Fikar fi Mustalahi Ahlil Astar 
karangan al-Hafiz Ibnu Hajar al-'Asqalani, cetakan 
Darul Masyari'. 

6. Syarah Manzumah Baiquniah fi Mustalahil Hadis 
karangan Abdullah Sirajuddin cetakan Maktabah 
Darul Falah. 

7. Mu'jam Wajiz susunan Majmak Lughah Arabiah, 
cetakan Wizarah at-Tarbiah wat Ta'lim. 

8. Ar-Risalah al-Qusyairiah karangan al-lmam Abu al- 
Qasim al-Qusyairi an-Nasaiburi as-Syafie, ditahkik al- 
lmam Syaikhul Azhar Dr. Abdul Ha lim Mahmud, 
cetakan Muassasah Darul Sya'bi. 

9. At-Tobaqat al-Kubra karangan al-lmam Abu al- 
Mawahib Abdul Wahab Bin Ahmad as-Sya'rani, 
cetakan Darul Kutub Ilmiah. 

10. Tuhfatul Ahwazi syarah Sunan Tirmizi, karangan al- 
Imam al-Hafiz Abu al-'Ula Muhammad Abdul Rahman 
Ibnu Abdil Rahim al-Mubakafuri, cetakan Darul Hadis. 

11. Al-A'lam susunan Khairuddin az-Zirikli, cetakan Darul 
llmi Lilmalayin. 

12. AI-Mu'in 'Ala Ma'rifatir Rijalil Mazkurin Fi Kitabil 
Arba'in Lin Nawawi, karangan al-Allamah Muhammad 
Ali Bin 'Allan al-Makki as-Syafie, cetakan Darul 
Basyair. 

13. Bustanul 'Arifin karangan Imam Nawawi, ditahkik 
oleh Syeikh Muhammad Nuruddin Marbu. 

CATATAN HUJUNG 

1 Risalah ini merupakan salah satu bahagian di dalam kitab ‘al-Haivi lil 
Fatawa’ karangan Imam as-Suyuti sendiri. 

2 Athar ialah: Apa yang disandarkan (dinisbahkan) kepada para 
sahabat atau tabiin sama ada daripada bentuk perkataan atau 
perbuatan. 

3 Hadis Sahih: hadis yang bersambung sanadnya dengan perawi yang 
adil lagi dhabit daripada perawi yang seumpama dengannya dan 
terselamat daripada sebarang cacat cela. Adil ialah seorang perawi 
yang Islam, baligh, berakal serta terhindar daripada melakukan 
perbuatan jahat dan yang menjatuhkan maruah. Dhabit bermaksud 
seseorang perawi itu dapat memelihara apa yang dia riwayatkan sama 
ada dengan ingatan yang baik dan dapat mendatangkan hadis itu 
apabila diperlukan atau dengan cara dia menulis hadis itu dan 
memeliharanya. 

4 Tasbih: 

Tahlik A VI <11 y 

Taqdis: j. 'dl ALJI a tau ^ j J kAAA/ c_j j 1 _jji jA ^ 

5 Apa yang dimaksudkan di sini adalah; janganlah kalian lalai daripada 
berzikir kepada Allah yang menyebabkan kalian akan meninggal 
sebab-sebab yang membawa kepada kebaikan. Seperti di dalam hadis 
yang sama yang diriwayatkan oleh Imam Tirmizi tetapi dengan 
menggunakan perkataan ar-rahmak 

“■*** q laju y j 

“..janganlah kalian lalai yang menyebabkan kalian akan meninggalkan 
rahmat” 

6 Beliau adalah Ummul Mukminin Sofiah binti Huyai bin Akhtab, 
berasal daripada bangsa Israil. Berkahwin dengan Nabi 4|p selepas 
peperangan Khaibar. Merupakan seorang yang amat kuat beribadat. 
Meninggal dunia pada tahun 36 Hijrah. 

7 Berkata al-Imam al-Hafiz al-Mubarkafuri di dalam kitabnya Tuhfatul 
Ahwayi syarah kepada Sunan Tirmizi; Telah berkata al-Qari: Hadis ini 
adalah dalil yang jelas untuk mengharuskan penggunaan tasbih dengan 
sebab ikrar (pengakuan) Nabi s|p. 

8 Hadis Hasan: Hadis yang bersambung sanadnya dengan perawi 
yang adil lagi dhabit akan tetapi dhabih iya lebih lemah daripada dbabit 
hadis sahih, dan terselamat daripada cacat cela, (lihat nota kaki no 3) 

9 Beliau adalah Fatimah binti al-Husain bin Ali bin Abi Talib, 
merupakan cicit kepada Rasulullah s|p dan seorang tabiin. Banyak 
meriwayatkan hadis Nabi ^p. Meninggal dunia pada tahun 110 
Hijrah. 

10 Nama sebenar beliau ialah Abdul Rahman Bin Shakr. Merupakan 
salah seorang daripada sahabat Nabi s|p, memeluk Islam ketika 
peperangan Khaibar. Merupakan Ulama daripada kalangan sahabat dan 
yang paling banyak meriwayatkan hadis Nabi s|p. Lebih daripada 800 
orang perawi telah meriwayatkan hadis daripada beliau. Meninggal 
pada tahun 57 H. 

Di sini Imam Suyuti sengaja menyebut beberapa contoh perbuatan 
para sahabat sebagai menyokong bahawa penggunaan tasbih adalah 
suatu perkara yang tidak salah. Para sahabat adalah benar (adil) 
semuanya, berkata Imam Ibnu as-Solah di dalam kitab 
Muqaddimaljny&\ “Bagi para sahabat keseluruhannya mempunyai 
keistimewaan iaitu tidak dipersoalkan tentang keadilan (kebenaran dan 
kebaikan) setiap seorang daripada mereka, bahkan perkara tersebut 

adalah jelas kerana mereka secara umumnya telah dikatakan adil 
berdasarkan al-Quran, Sunnah dan Ijmak (kesepakatan) ulama yang 
diambil kira ijmak mereka. 

Ayat al-Quran yang menunjukkkan kelebihan para sahabat 
adalah terlalu banyak antaranya firman Allah Ta’ala yang bermaksud: 
“Muhammad itu adalah utusan Allah dan orang-orangyang bersama dengan dia 
adalah bersikap keras terhadap orang-orang kafir, tetapi berkasih sayang sesama 
mereka; kamu lihat mereka rukuk dan sujud mencari kurnia Allah dan 
keredhaan-Nya, tanda-tanda mereka tampak jelas pada muka mereka dari 
bekas sujud. Demikianlah sifat-sifat mereka dalam Taurat dan Injil. . . (surah 
al-Fath ayat: 29) 

Sabda Nabi 

sljj . jL (jjjll ili jxj Jjll ojill jja. 

"Sebaik-baik umatku adalah (mereka yang hidup) pada kurun yang aku 
diutuskan padanya, kemudian mereka yang hidup pada kurun yang 
berikutnya dan kemudian mereka yang hidup pada kurun yang 
berikutnya." 

11 Nama sebenar beliau ‘Amir bin Zaid bin Qais al-Ansati al-Khazraji, 

merupakan salah seorang daripada sahabat Nabi i|p, memeluk Islam 
semasa peperangan Badar. Dilantik menjadi Qhadi di Damsyik 

semasa pemerintahan Uthman bin Affan 4$k Meninggal pada tahun 
32 H. 

12 Maksud biji kurma yang berwarna hitam dan putih adalah; 

sesuatu yang dikikis sebahagiannya sehingga berwarna putih dan 
ditinggalkan bahagian yang lain dengan warna yang asal, maka 
kesemuanya akan mempunyai warna hitam dan putih. 

13 Hadis Marfu’: hadis yang disandarkan kepada Nabi sama ada 
berbentuk perkataan, perbuatan, takrir (akuan atau setuju) atau sifat 
baginda. 

14 Beliau adalah Sa’d Bin Malik bin Sinan al-Ansori, salah seorang 
daripada sahabat Nabi 4|p. Merupakan Ulama daripada golongan 
sahabat dan beliau di antara sahabat yang membai’ah (mengikat janji 
setia) semasa bai’ah ktidhivan. Peperangan pertama beliau ialah perang 
Khandak dan telah menyertai sebanyak 12 peperangan bersama 
Rasulullah t|p. Meninggal pada tahun 74 Hijrah. 

15 Beliau adalah al-Imam Ibrahim bin Yazid bin Qais an-Nakha’ie al- 
Kufi. Merupakan seorang tabiin, pernah bertemu dengan ramai 
daripada pada sahabat serta pernah melihat Ummul Mukminin 
Aisyah. Merupakan faqih Kufah dan muftinya serta mempunyai 
mazhab sendiri. Meninggal pada tahun 96 Hijrah ketika berusia 49 
tahun. 

16 Nama sebenar beliau al-Imam Jalaluddin Abu al-Fadl Abdul 
Rahman bin Umar bin Ruslan al-Bulqini as-Syafie. Merupakan 
seorang qadhi pada zamannya dan bermazhab Syafie. Lahir pada 
tahun 724 H dan meninggal pada 762H. 

17 Lihat hadis pada muka surat 8. 

18 Beliau adalah Khalid bin Ma’dan bin Abi Karab al-Kala’ie. 
Merupakan seorang tabiin, pernah bertemu dengan tidak kurang 
daripada 70 orang sahabat Rasulullah 4|p. Merupakan salah seorang 
daripada Fuqahak Syam. Meninggal pada tahun 104 Hijrah. 

19 Beliau adalah Abu Muslim Abdullah bin Thuwab, berasal dari 
Yaman. Merupakan salah seorang pembesar tabiin, diceritakan 
bahawa beliau telah datang menuju ke Madinah untuk bertemu 

Rasulullah 4$_ p akan tetapi Rasulullah 4|p wafat ketika beliau di dalam 
perjalanan. Berkata Syeikh Abdul Wahab as-Sya’rani: Beliau (Abu 
Muslim) ini telah berada di dalam sebanyak-banyak ibadah sehingga 
jika dikatakan kepada beliau sesungguhnya api neraka akan 
dinyalakan, nescaya dia tidak dapat lagi untuk menambah amalan 
beliau (takutnya pada api neraka tidak akan mampu menambah 
amalan kepada Allah kerana amalan sudah penuh dilakukan 24 jam). 

Meninggal pada zaman pemerintahan Mu’awiyah 

Seterusnya Imam Suyuti menyebut beberapa contoh para salafussoleh 
yang mereka ini menggunakan tasbih. Mereka ini adalah mereka- 
mereka yang telah diterima oleh umat Islam sejak sekian lamanya, 
bahkan mereka ini adalah ulama yang diambil ilmu daripada mereka. 
Hampir mustahil ulama-ulama ini tidak mengenal manakah yang 
benar dan manakah yang salah. 

20 Peristiwa di atas merupakan karamat yang ada pada para wali Allah. 
Karamat adalah: perkara mencarik adat yang berlaku pada orang yang 
bukan fasik. Mazhab Ahli Sunnah berpendapat wujud karamat bagi 
para wali. Imam al-Qusyairi menyebut bahawa di dalam “Risalahnya”: 
“zahirnya karamat adalah menunjukkan kebenaran seseorang yang 
berada di dalam ahwalnya (yang baik). Maka sesiapa yang tidak benar 
(baik budi pekerti) tidak akan berlaku perkara yang sama kepadanya. 

21 Beliau ialah Abdul Qadir bin Musa bin Abdillah Muhyiddin al- 
Jailani atau al-Kailani atau al -Jaili. Dilahirkan sekitar tahun 470 FIijrah 
di Jailan dan kemudiannya berpindah ke Baghdad semasa usia remaja. 
Beliau merupakan seorang faqih dan alim yang hebat, mahir dalam 
ilmu syariat dan hakikat. Meninggal pada tahun 561 Hijrah dan 
dikebumikan di Baghdad. 

22 Beliau ialah Abu al-Qasim al-Junaid bin Muhammad, dilahirkan di 
Iraq. Belajar dengan Abu Thaur seorang anak murid Imam Syafie. 
Seorang faqih mazhab Syafie, memberikan fatwa kepada orang ramai. 

120 





Zikir Menggunakan Biji Tasbih Bukan Bid'ah 


MONOGRAF EMAS 


Ulama menggelar beliau sebagai ketua kepada tasawuf. Meninggal 
pada hari Sabtu tahun 297 hijrah. 

23 Hadis Musalsal: Hadis yang diriwayatkan oleh perawi-perawi yang 
setiap perawi meriwayatkan dengan cara yang sama atau di dalam 
keadaan yang sama. 

24 Beliau adalah Sarri bin al-Mughallis as-Saqoti. Merupakan Imam 
penduduk Baghdad dan guru mereka pada zamannya. Berguru dengan 
Ma’ruf al-Karkhi. Seorang wali Allah yang kuat beribadat sehingga 
diriwayatkan bahawa beliau tidak pernah tidur berbaring sejak 98 
tahun melainkan ketika beliau sakit sebelum beliau meninggal. 
Meninggal pada tahun 253 Hijrah. Beliau pernah berkata: Aku lebih 
suka untuk mati di bumi selain Baghdad. Kemudian ditanya 
kepadanya: kenapa begitu. Lalu beliau menjawab: Aku takut kuburku 
tidak akan menerima aku, maka aku akan dikenali. 

25 Beliau adalah Ma’ruf bin Fairuz al-Karkhi, dilahirkan di Baghdad. 
Terkenal dengan seorang yang mustajab doanya dan digelar kubur 
beliau sebagai penawar yang mujarab (lihat Risalah Qusayriah). 
Meninggal pada tahun 200 hijrah. 

26 Beliau adalah al-Imam az-Zahid al-Muhaddis al-Faqih Abu Nasr 
Bisyr bin al-Haris bin Abdil Rahman. Dilahirkan pada tahun 150 
Hijrah di Marwa, kemudian menetap di Baghdad dan belajar dengan 
ramai guru di sana. Ramai daripada Ulama-ulama besar meriwayatkan 
hadis daripada beliau, di antaranya Imam Ahmad Bin Hanbal, Zuhir 
Bin Harb dan lain-lain lagi. Terkenal dengan kewalian, meninggal 
pada tahun 227 Hijrah. 

27 Beliau adalah Hasan Bin Yasar al-Basri. Dilahirkan di Madinah pada 
tahun 21 Hijrah, merupakan salah seorang tabiin. Semasa kecil beliau 
banyak bersama dengan Ummul Mukminin Ummu Salamah. Salah 
seorang Ulama serta Fuqaha dan Imam kepada penduduk Kufah pada 

zamannya, petah dalam berbicara. Meninggal dunia pada tahun 110 
Hijrah. 

28 laitu menamakan tasbih sebagai “pengingat” dan seumpamanya. 

29 Khalaf: mereka yang hidup setelah 500 hijrah. Pendapat ke-2 
mengatakan; mereka yang hidup setelah kurun ke-3 hijrah. 

Salaf: mereka yang hidup sebelum daripada tahun 500 hijrah. 
Pendapat ke-2 mengatakan; mereka yang hidup sebelum kurun ke-3 
hijrah iaitu para sahabat, tabiin dan tabi’ tabiin. 

30 Menghitung zikir bukan untuk ‘berkira-kira’ terhadap Allah, akan 
tetapi seolah-olah untuk membayar kepada-Nya terhadap nikmat yang 
telah dikurniakan dan melaksanakan zikir yang disuruh. 

31 Beliau adalah Yahya bin Muhammad bin Muhammad al-Munawi, 
lahir pada tahun 798 Hijrah. Seorang faqih Syafie, tinggal di Kaherah, 
Mesir. Merupakan seorang Qadhi di Kaherah. Meninggal pada tahun 
871 Hijrah. 

